text: Mystisk brand efterforskes
  14 december 2012 kl. 11.05
  Lokalpolitiet i Vejen gik fredag formiddag i gang med at undersøge årsagen til en mystisk brand på Ryttervænget 3 i Glejbjerg. Det meste af en nyere trævilla nedbrændte sidst på natten fredag.
  Vidner på brandstedet så, at et vindue i huset stod åbent, så det kunne tyde på, at der havde været indbrud i huset, umiddelbart før branden brød ud. Beboerne i huset var ikke hjemme.
  Leder af lokalpolitiet i Vejen Jan Lambertsen kan ikke bekræfte, at der havde været indbrud i huset.
  - Vi undersøger alle muligheder. Vi har ikke fundet afgørende spor af indbrud, siger han.
  Brandfolk fra Falck i Agerbæk sluttede slukningsarbejdet ved 6.30-tiden, men fredag formiddag måtte de fortage yderligere efterslukning.
  